Den grunnleggende designen av Subversion ble tenkt ut av Jim Blandy som sammen med Karl Fogel brukte CVS på daglig basis, men som etterhvert ble frustrert over begrensningene som programmet inneholdt. Da CollabNet kontaktet Karl Fogel for å lage et nytt versjonskontrollsystem, gikk han sammen med Jim Blandy og Ben Collins-Sussman inn i prosjektet der de arbeidet videre på den modellen som Blandy hadde laget. Prosjektet fikk raskt hjelp av mange innen opensourcemiljøet, og inneholder i dag bidrag fra hundrevis av personer.